กรมปศุสัตว์ มั่นใจ เนื้อสัตว์ปลอดเชื้อโควิด-19 โชว์ผลตรวจเฝ้าระวังเชิงรุกในพื้นที่เสี่ยง ให้ผลลบทุกตัวอย่าง
นายสัตวแพทย์สรวิศ ธานีโต อธิบดีกรมปศุสัตว์ เปิดเผยว่า กรมปศุสัตว์สุ่มเก็บตัวอย่างเนื้อสัตว์จากสถานที่จำหน่ายเนื้อสัตว์ในพื้นที่ที่มีการแพร่ระบาดและศึกษารูปแบบการปรับตัวและการจัดการของสถานที่จำหน่ายเนื้อสัตว์วิถีใหม่ (New Normal) ตามมาตรการของกระทรวงสาธารณสุข จำนวน 220 แห่ง ในพื้นที่ควบคุมทั้ง 5 จังหวัด ผลการตรวจหาเชื้อ COVID-19 ทั้งหมด ไม่พบสารพันธุกรรมเชื้อ COVID-19นอกจากนี้ จากผลการศึกษาพบว่า สถานที่จำหน่าย เนื้อสัตว์ทั้งหมด 220 แห่ง มีจุดวางแอลกอฮอลล์ หรือเจลล้างมือจำนวน 195 แห่ง มีการเว้นระยะห่างระหว่างผู้ซื้อและผู้ขายอย่างน้อย 1 เมตร จำนวน 130 แห่ง ผู้ขายมีการสวมหน้ากากอนามัยและสวมถุงมือเพื่อจำหน่ายเนื้อสัตว์ จำนวน 201 แห่ง ซึ่งแสดงให้เห็นถึงความเข้มงวดของผู้ขายตามมาตรการที่กระทรวงสาธารณสุขกำหนด สำหรับผู้ขายบางรายที่ยังขาดความรู้ในการป้องโควิด -19 เจ้าหน้าที่ของกรมปศุสัตว์ก็ได้ให้คำแนะนำให้ปรับปรุงอย่างถูกต้อง เพื่อสร้างความมั่นใจแก่ประชาชนผู้บริโภคเนื้อสัตว์ว่าปลอดโรคโควิด -19อย่างไรก็ตาม ขอให้ผู้บริโภครับประทานอาหารที่ปรุงสุก เพื่อป้องกันการปนเปื้อนเชื้อแบคทีเรีย อื่นๆ ด้วย รวมถึงล้างมือให้สะอาดทุกครั้งหลังสัมผัสวัตถุดิบต่างๆ ที่จะนำมาปรุงเป็นอาหารและที่สำคัญควรเลือกซื้อเนื้อสัตว์จากสถานที่จำหน่ายเนื้อสัตว์ที่กรมปศุสัตว์รับรองโดยสังเกตตราสัญลักษณ์ “ปศุสัตว์OK”